ישיבת מליאה, כנסת 21, פרוטוקול מספר 15, 2019-06-04 00:00

יולי יואל אדלשטיין: חברי הכנסת, היום א' בסיוון התשע"ט, חודש טוב, 4 ביוני 2019.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: אנחנו נפתח בנאומים בני דקה.

יולי יואל אדלשטיין: שימו לב שלאחר מכן יש גם הצעת חוק לדיון מוקדם – מי שיהיה מעוניין להישאר ולהצביע.

יולי יואל אדלשטיין: אני מפעיל את ההצבעה על מנת שאנשים יוכלו להירשם לנאומים בני דקה.

יולי יואל אדלשטיין: בבקשה, ההרשמה החלה.

יולי יואל אדלשטיין: חברת הכנסת מיקי חיימוביץ', תפתחי בבקשה היום את הנאומים.

מיכל (מיקי) חיימוביץ': תודה רבה, אדוני היושב-ראש.

מיכל (מיקי) חיימוביץ': חבריי חברות וחברי הכנסת, כמה מילים על נחמה ריבלין, רעיית הנשיא – הרי היא, בצניעותה, לא אהבה להיקרא האישה הראשונה – שאיבדנו היום.

מיכל (מיקי) חיימוביץ': נאמר וייאמר עוד רבות על האישה המופלאה, הצנועה, מלאת החום והחמלה, אבל אני רוצה להעלות כאן את דמותה הייחודית והשפעתה בכל מה שקשור לאהבת הטבע והסביבה.

מיכל (מיקי) חיימוביץ': אני זוכרת שבפוסט שהעלתה המליצה לסבים ולסבתות לקחת את הנכדים לתחנה לחקר ציפורי ירושלים של החברה להגנת הטבע וסיפרה על המיקום האסטרטגי של ישראל בכל הקשור לנדידת הציפורים מאירופה לאפריקה ובחזרה.

מיכל (מיקי) חיימוביץ': בבית הנשיא בחרה נחמה להקים גינה קהילתית ובה עצי לימון וסיגליות, נענע ונרקיסים.

מיכל (מיקי) חיימוביץ': על הגינה אמרה נחמה כי בין הערוגות נופלות המחיצות.

מיכל (מיקי) חיימוביץ': זהו הכוח של האדמה.

מיכל (מיקי) חיימוביץ': לגינה הקהילתית, שנחנכה בספטמבר 2014, הגיעו בהזמנת נחמה ריבלין ילדי השכונה שמסביב לבית הנשיא והשתתפו בשתילה ובהקמת הגינה, התכבדו בפירות, ואת שאריותיהם השליכו לקומפוסטר שהוצב במשכן הנשיא עבור אשפה אורגנית.

מיכל (מיקי) חיימוביץ': "אי-אפשר ללמוד על הסביבה בלי להרגיש אותה.

מיכל (מיקי) חיימוביץ': צריך למשש, להריח, להרגיש את האדמה ולראות את הצבעים", אמרה נחמה ריבלין, וכל כך צדקה.

מיכל (מיקי) חיימוביץ': נחמה, אוהבת הטבע ובעלי החיים ואוהבת האדם, אנו נפרדים ממך היום בצער רב ומצֻווים לקיים את מורשתך לשמירה על הסביבה, החי והצומח שמקיפים אותנו.

מיכל (מיקי) חיימוביץ': יהי זכרה ברוך.

יולי יואל אדלשטיין: תודה, חברת הכנסת חיימוביץ'.

יולי יואל אדלשטיין: חבר הכנסת אייכלר, בבקשה, אדוני, ואחריו – חברת הכנסת יעל גרמן.

ישראל אייכלר: אדוני היושב-ראש, גם אני רוצה לנחם את נשיא המדינה ראובן רובי ריבלין, איש ירושלים החצוב בסלעי עיר הקודש, ידיד המשפחה שלנו משנים קדמוניות.

ישראל אייכלר: כבר הוצאתי הודעת תנחומים לו ולמשפחתו על פטירת הרעיה נחמה ריבלין, עליה השלום.

ישראל אייכלר: אנחנו מתפללים לעילוי נשמתה.

ישראל אייכלר: המקום ינחם אותם בתוך שאר אבלי ציון וירושלים ולא יוסיפו לדאבה עוד.

ישראל אייכלר: אדוני היושב-ראש, היום ראש חודש סיוון, ונאמר בתורה: "ביום הזה באו מדבר סיני".

ישראל אייכלר: אומר רש"י: ביום הזה – בראש חודש, ממש היום.

ישראל אייכלר: "לא היה צריך לכתוב אלא 'ביום ההוא'.

ישראל אייכלר: מהו 'ביום הזה'?

ישראל אייכלר: שיהיו דברי תורה חדשים עליך כאילו היום ניתנו".

ישראל אייכלר: התורה שלנו היא תורה אקטואלית, כל יום וכל שעה וכל דור.

ישראל אייכלר: ביום כזה ובשבוע של קבלת התורה אני ממש מזועזע מן הדה-לגיטימציה שמנסים לעשות לחוקי התורה, עד לניסיון לאסור שמירת גדרי הצניעות וניסיון לכפות כפייה חילונית נגד אנשים שרוצים, מרצון, אירועים בהפרדה בין נשים לגברים שרוצים לחיות על פי התורה.

ישראל אייכלר: אני רוצה לקרוא לכל שוחרי הדמוקרטיה לשמור על חופש הדת במדינה, גם של הדת היהודית.

ישראל אייכלר: אני רואה כאן עננים שחורים של כפייה סובייטית, שבשם הדמוקרטיה מאיימים על שמירת הדת.

ישראל אייכלר: כל הגזירות בברית המועצות נגד הדת היהודית באו בשם הדמוקרטיה והשלום, שלא תטעו.

ישראל אייכלר: היום מנסים לאסור הפרדה וצניעות בין גברים לנשים מחוץ למשפחה, ומחר יבואו ארגוני ההגנה על תינוקות ויאסרו את מצוות ברית המילה בטענת התעללות בתינוקות; ואנחנו יודעים כמה יהודים מסרו את נפשם למול את ילדיהם בברית המועצות במשך 70 שנה.

ישראל אייכלר: אני רוצה להודיע בזאת, בשם כל מי שמזדהה עם הדברים שלי: אנחנו נילחם על זכותנו לשמור על תורתנו הקדושה ונמסור את נפשנו על קיומה, כפי שעשו אבותינו ואבות אבותינו מיום שבו עמדנו על הר סיני וקיבלנו את התורה עד היום הזה.

ישראל אייכלר: בברכת חג שבועות שמח וקבלת התורה בשמחה לכל עם ישראל.

ישראל אייכלר: תודה.

יולי יואל אדלשטיין: תודה לחבר הכנסת אייכלר.

יולי יואל אדלשטיין: חברת הכנסת יעל גרמן, בבקשה, גברתי, ואחריה – חבר הכנסת ינון אזולאי.

יעל גרמן: תודה רבה לך, אדוני היושב-ראש.

יעל גרמן: חבריי וחברותיי, אני רוצה לפתוח כמו קודמיי ולשלוח את תנחומיי הכנים לנשיא האהוב והמיוחד שלנו ראובן ריבלין.

יעל גרמן: אין ספק שרעייתו נחמה הייתה דמות מעוררת השראה בצניעותה, באצילותה, בנדיבותה.

יעל גרמן: אנחנו משתתפים בצערך ומקווים שלא תדע עוד צער.

יעל גרמן: ולחברי אייכלר, אני רוצה לומר לך, אני שותפה לך במלחמה שלך, שהיא גם שלי, לשמור על כך שיהיה כאן חופש דת, אבל חופש דת בעיניי הוא גם לאפשר לך לקיים את כל המצוות שלך בכל מקום שתרצה, כפי שאתה רואה לנכון, אבל חופש דת זה גם האפשרות שלי לקיים את אמונתי.

יעל גרמן: לפני חמש שנים, במרץ 2014, קיבלה הממשלה החלטה, החלטה מס' 1526.

יעל גרמן: זאת הייתה החלטה שבאה ואומרת שאסור להדיר נשים.

יעל גרמן: לא סתם אסור להדיר נשים – הממשלה הטילה על השרים השונים, על שר העבודה, על שר הבריאות, על הרשות השנייה לרדיו וטלוויזיה, לדאוג לכך שלא תהיה הדרת נשים.

יעל גרמן: והינה, אתמול אנחנו שמענו – אני לא בטוחה שזה נכון, אבל כך נכתב – שנחתם הסכם קואליציוני עם החרדים שמחייב את הממשלה להעביר בחוק הדרת נשים והפרדת נשים וגברים.

ישראל אייכלר: – – –

יעל גרמן: חברי אייכלר, אני מקווה שזה לא נכון, אבל אתה יודע מה?

יעל גרמן: לפעמים צועקים הרבה פעמים "זאב", ובסוף כשהזאב בא, אנחנו לא מוכנים.

ישראל אייכלר: לאפשר למי שרוצה לקיים אירועים בהפרדה, שאף אחד לא יאסור את זה כמו היועצת המשפטית – – – ההסכם.

ישראל אייכלר: אין הסכם.

יעל גרמן: אז כאן יהיה לנו ויכוח.

יעל גרמן: אני חושבת שצריך לאסור הדרת נשים.

יעל גרמן: אני לא אבוא אליך למאה שערים וגם לא לנטורי קרתא, לא אבוא ואחייב שלא תפרידו, אבל אני לא ארצה שאתה תבוא לבית ספר בפתח תקווה ותחייב אותו להפריד נשים.

קריאות: – – –

יעל גרמן: אז אני מאמינה, חברי ישראל אייכלר וחבריי בש"ס – אני הוכחתי בעיריית הרצליה איך אפשר לחיות ביחד.

יעל גרמן: אני חושבת שגם אנחנו יכולים להוכיח, כל עוד נדע לשמור על חופש דת.

יולי יואל אדלשטיין: תודה לחברת הכנסת יעל גרמן.

יולי יואל אדלשטיין: חבר הכנסת ינון אזולאי, בבקשה, אדוני, ואחריו – חבר הכנסת איתן גינזבורג.

ינון אזולאי: אדוני היושב-ראש, כקודמיי, גם אני רוצה להשתתף בצערו של נשיא המדינה במותה של אשתו, פטירתה, גב' נחמה, שהייתה גם אישה מיוחדת ודאגה לצורכיהם של אנשים עם מוגבלויות.

ינון אזולאי: אני חייב גם להגיד שהנשיא, זה שבעצם מאחד את העם – אולי זה גם קשור לימינו, "ויחן ישראל נגד ההר" בחג השבועות – הוא דואג תמיד לאחד.

ינון אזולאי: אבל יש לי הכרת הטוב גדולה אליו – באותו זמן שמור אבי שכב בבית החולים הוא תמיד היה מתקשר, שואל, דורש בשלומו.

ינון אזולאי: אני חושב שכל אחד מאיתנו צריך לקבל עוד דבר טוב, ואולי הדבר הטוב שאנחנו נקבל בשביל אשת הנשיא – שעכשיו לא כל אחד יטיח בשני, אלא אולי כל אחד יקבל לשתוק בעת הזאת ולא לדבר, לפחות היום, וכולנו נתאחד עם זכרה של אשת הנשיא.

ינון אזולאי: שתהיה נשמתה צרורה בצרור החיים.

יולי יואל אדלשטיין: תודה, חבר הכנסת ינון אזולאי.

יולי יואל אדלשטיין: חבר הכנסת איתן גינזבורג, בבקשה, אדוני.

יולי יואל אדלשטיין: אחריו – חבר הכנסת להב הרצנו.

איתן גינזבורג: תודה, אדוני היושב-ראש.

איתן גינזבורג: חבריי חברי הכנסת, אני כמובן מצטרף לתנחומים שנשלחו מכאן לנשיא המדינה ראובן רובי ריבלין ולמשפחתו.

איתן גינזבורג: היום הלכה לעולמה נחמה ריבלין, רעיית נשיא המדינה, והידיעה על פטירתה של נחמה גרמה לכולם לעצור לרגע משגרת היום ולהתלכד במחשבה על אישה אצילה ומיוחדת, אישה נדיבה, מאחדת, ממלכתית ויקרה, שהרוב לא הכירו אותה באופן אישי, אבל למרות זאת היא הייתה מוערכת כל כך בחברה הישראלית.

איתן גינזבורג: נחמה פעלה רבות למען המדינה ולמען הציבור בישראל – היא עסקה בנושאים שנוגעים לחיים עצמם: בקידום ילדים עם צרכים מיוחדים ובטיפול בהם, בדאגה ובקידום השמירה על הסביבה, בחינוך, בתרבות ובאומנות.

איתן גינזבורג: לאורך השנים בלטו האישיות המיוחדת של נחמה.

איתן גינזבורג: הצניעות שלה, הפשטות שלה, הפשטות שבה, הישירות שלה, הם אלה שכבשו את אזרחי המדינה; הם אלה שסימלו את כל מה שיפה, ואולי אפילו את מה שחסר היום בציבוריות הישראלית.

איתן גינזבורג: נחמה תמיד ידעה לומר את דעתה, לדבר בגובה העיניים, ולא נמנעה מלומר דברים נוקבים וישירים, אולם נועם הליכותיה והכבוד שרחשה גם לאלה שלא הסכימו עימה היו הכוח שאִפשר להאזין לדברים שלה ולקבל אותם גם אם לא להסכים להם.

איתן גינזבורג: חשבתי שראוי שדווקא במשכן הכנסת, הבית שבו נדונות מחלוקות של החברה הישראלית, נעצור לרגע ונוקיר ונזכור את נחמה ריבלין, זכרה לברכה, האישה הראשונה המופלאה של מדינת ישראל.

איתן גינזבורג: יהי זכרה ברוך.

ישראל אייכלר: תודה רבה.

ישראל אייכלר: חבר הכנסת יוראי להב הרצנו, בבקשה.

יוראי להב-הרצנו: אדוני היושב-ראש, חבריי חברי הכנסת, גם אני רוצה להקדיש את הדקה שלי לזכרה של נחמה ריבלין, שהלכה היום לעולמה.

יוראי להב-הרצנו: נחמה הייתה מלאה באור ואהבה, והייתה בעיניי בבואה מרהיבה של החברה הישראלית, של ישראל היפה.

יוראי להב-הרצנו: מרהיבה – בזכות הצניעות שהפגינה ויישמה בכל דבר שעשתה, בזכות ההתעקשות שלה להמשיך להיות כאחת האדם ולראות דווקא את אלה שקל מאוד לפספס.

יוראי להב-הרצנו: שמעתי היום בגלי צה"ל את ההתרגשות בקולה כשהיא סיפרה על גינת הירק הקהילתית שפתחה במשכן נשיאי ישראל, ויותר מכך – על המוני הילדים שהגיעו למשכן לעזור לה עם הגידולים.

יוראי להב-הרצנו: מרהיבה – בזכות רוחב הלב שלה והפעילות שלה למען האחר בחברה, למען אימהות שכולות ויתומי צה"ל, למען ילדים עם צרכים מיוחדים בכלל וילדים עם מוגבלות שכלית-התפתחותית בפרט, למען נפגעות תקיפה מינית.

יוראי להב-הרצנו: עבור הצעירים שלא זכו להכיר את נחמה ריבלין באופן אישי, רוחב ליבה, צניעותה ואמונה ברוח האדם ימשיכו לשמש כמצפן ערכי וכמקור גדול של השראה.

יוראי להב-הרצנו: נדמה לי שזכרה של נחמה ריבלין מחייב אותנו להיות טובים יותר אחד לשני, בדיוק כפי שהקפידה נחמה ליישם.

יוראי להב-הרצנו: יהי זכרה ברוך.

ישראל אייכלר: תודה רבה לחבר הכנסת הרצנו.

ישראל אייכלר: אנחנו סיימנו את הפרק של נאומים בני דקה.

ישראל אייכלר: [הצעת חוק פ/554/21; נספחות.

ישראל אייכלר: ]

ישראל אייכלר: אנחנו נעבור לחקיקה.

ישראל אייכלר: היום אנחנו נביא לדיון מוקדם את הצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, של חבר הכנסת דוד ביטן וקבוצת חברי הכנסת.

ישראל אייכלר: ההצעה קיבלה פטור מחובת הנחה.

ישראל אייכלר: וינמק את הצעת החוק חבר הכנסת יואב בן צור, בבקשה.

יואב בן צור: אדוני היושב-ראש, מכובדי השר, חבריי חברי הכנסת, בראשית דבריי אני רוצה להצטרף לניחומים לנשיא המדינה בפטירת רעייתו נחמה, עליה השלום.

יואב בן צור: המקום ינחם אתכם בתוך שאר אבלי ציון וירושלים ולא תוסיפו לדאבה עוד.

יואב בן צור: בהחלט אבדה גדולה, קודם כול לנשיא עצמו.

יואב בן צור: הגמרא אומרת: "אין אישה מתה אלא לבעלה".

יואב בן צור: מי שמרגיש הכי הרבה את החיסרון אלו בני זוג שחיים יחד, אז בן הזוג שנשאר בחיים מרגיש את החיסרון הכי גדול באובדן רעייתו.

יואב בן צור: והנשיא, אנחנו שולחים לך תנחומים.

יואב בן צור: עם ישראל כולו אבל על אישה אצילה ומיוחדת.

יואב בן צור: מונחת לפניכם לאישור הכנסת בקריאה הטרומית הצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019.

יואב בן צור: זוהי הצעת חוק פרטית שהוגשה בהסכמה רחבה של כל סיעות הבית, ומטרתה לאפשר את קיום הבחירות לכנסת העשרים-ושתיים.

יואב בן צור: כידוע לכולכם, לפני פחות משבוע אושר חוק הפיזור של הכנסת העשרים-ואחת, ונקבע בו שהכנסת תתפזר כחודש בלבד לאחר כינוסה והבחירות לכנסת העשרים-ושתיים יתקיימו בי"ז באלול התשע"ט, 17 בספטמבר 2019.

יואב בן צור: סמיכות הזמנים הרבה בין שתי מערכות הבחירות מעלה קשיים מינהליים ולוגיסטיים מורכבים בהיבטים שונים של ניהול הבחירות, ומחייבת אותנו לקבוע הוראות מיוחדות שיאפשרו לוועדת הבחירות לקיים את הבחירות לכנסת העשרים-ושתיים במועד שנקבע להן.

יואב בן צור: מדובר בהוראות שעה שיחולו על מערכת הבחירות לכנסת העשרים-ושתיים בלבד, ועיקריהן הם קביעה מזורזת של תקציב עבור מערכת הבחירות, מתן תמריץ הולם לעובדים שיתגייסו לעבודה בוועדות הבחירות, קביעת הוראות מקילות בתחום המכרזים, וקביעת איזון ראוי בין צורכי הרשויות הציבוריות לבין צורכי ועדות הבחירות באשר להעסקת עובדי מערכת הבחירות שעבודתם הקבועה היא ברשויות הציבוריות.

יואב בן צור: אני מבקש מחברי הכנסת לאשר את הצעת החוק בקריאה הטרומית בנוסח שבפניכם.

יואב בן צור: תודה רבה.

ישראל אייכלר: תודה רבה לחבר הכנסת בן צור.

ישראל אייכלר: אני מבין שהצעת החוק הוגשה על דעת – בהסכמה של סיעות הבית, ואנחנו נצביע על ההצעה.

ישראל אייכלר: נצביע על העברת החוק לוועדה המסדרת, והיא תקבע לאיזה ועדה החוק הזה יעבור לדיון.

ישראל אייכלר: זאת אומרת שפעולת ההצבעה שלנו עכשיו היא להעביר את הצעת החוק לוועדה המסדרת.

ישראל אייכלר: זה בעצם אישור טרומי של הצעת החוק.

ישראל אייכלר: אז אנחנו מצביעים על אישור טרומי להצעת החוק הזאת, ולהחליט שהנושא יעבור לוועדה המסדרת לקביעת ועדה שתדון בחוק.

ישראל אייכלר: תודה רבה.

ישראל אייכלר: מי שרוצה להצביע – מי בעד?

ישראל אייכלר: מי נגד?

ישראל אייכלר: אני עובר להצבעה.

ישראל אייכלר: הצבעה מס' 2 בעד ההצעה להעביר את הצעת החוק לוועדה – 11 נגד – אין נמנעים – אין ההצעה להעביר את הצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, לוועדה שתקבע הוועדה המסדרת נתקבלה.

ישראל אייכלר: 11 חברי כנסת הצביעו בעד, אין מתנגדים, אין נמנעים.

ישראל אייכלר: הצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, התקבלה בהצבעה הטרומית, והיא עוברת לוועדה המסדרת לקביעת ועדה שתדון בהצעה.

ישראל אייכלר: אנחנו נכריז עכשיו על הפסקה, ולפני סיום ההפסקה אנחנו נודיע בצלצול על המשך הדיון.

ישראל אייכלר: בבקשה.

בשעה 16: << נושא >> הודעת הממשלה על הפסקת כהונתם של שרים ועל מינוי סגן שר החינוך << נושא >>

ישראל אייכלר: כבוד השר, כבוד חברי הכנסת, אני מחדש את הישיבה, ומזמין את השר יובל שטייניץ למסור הודעת ממשלה כבר עכשיו.

ישראל אייכלר: בבקשה.

יובל שטייניץ: אדוני היושב-ראש, חבריי חברי הכנסת, לפני שאני מקריא את הודעת הממשלה, גם אני רוצה להשתתף ולהעביר את תנחומיי לנשיא ריבלין ולכל משפחת ריבלין הרחבה על מותה של הרעיה נחמה – אישה חכמה, ישרה וצנועה מאוד.

יובל שטייניץ: יהי זכרה ברוך.

יובל שטייניץ: אדוני היושב-ראש, חברי הכנסת, אני רוצה להודיע, בשם הממשלה: א.

יובל שטייניץ: בהתאם לסעיף 9(א)(6) לחוק הממשלה, התש"סא–2001, מבקשת הממשלה להודיע לכנסת כי בהתאם לסעיף 22(ב) לחוק-יסוד: הממשלה, החליט ראש הממשלה להעביר מכהונתם בממשלה את השרים המפורטים להלן: השר נפתלי בנט – המכתב בדבר הפסקת כהונתו נמסר ב-2 ביוני בשעה 15:30; השרה איילת שקד – המכתב נמסר לשרה גם כן ב-2 ביוני בשעה 15:30.

יובל שטייניץ: כהונתם בממשלה נפסקה ביום 4 ביוני, וזאת בחלוף 48 שעות מהמועד שבו נמסר לידיהם כתב ההעברה מכהונתם.

יובל שטייניץ: כמתחייב מסעיף 22(ב) לחוק-יסוד: הממשלה, הודיע ראש הממשלה לחברי הממשלה על כוונתו להעביר את השרים מכהונתם.

יובל שטייניץ: ב.

יובל שטייניץ: בהתאם לסעיף 9(א)(8) לחוק הממשלה, התשס"א–2001, מבקשת הממשלה להודיע לכנסת כי בהתאם לסעיף 26(2) לחוק-יסוד: הממשלה, נפסקה כהונתו של חבר הכנסת מאיר פרוש כסגן שר במשרד החינוך ביום 4 ביוני, במועד שבו נפסקה כהונתו של השר נפתלי בנט בתפקיד שר החינוך.

יובל שטייניץ: כמו כן – אתה מככב פה, אדוני.

ישראל אייכלר: מי?

יובל שטייניץ: סליחה, חבר הכנסת פרוש.

ינון אזולאי: זאת ההזדמנות שלו להיות סגן שר, אולי.

יובל שטייניץ: התבלבלתי לרגע, כן.

יואב בן צור: תמנה אותו עכשיו, אתה לא יכול להשאיר אותו ככה.

ישראל אייכלר: בסך הכול אני זוכה להיות סגן יושב-ראש כאשר מכתירים את מאיר פרוש לסגן שר החינוך.

יובל שטייניץ: מה?

איתן גינזבורג: השר שטייניץ, זה מה שנקרא: נגעת – נסעת.

יובל שטייניץ: אני מוכן – – – גם אותו – –

איתן גינזבורג: – – –

יובל שטייניץ: – – אבל ראש הממשלה ממנה, באישור הממשלה.

יובל שטייניץ: כמו כן, אני מתכבד להודיע לכנסת כי בהתאם לסעיף 25(א) לחוק-יסוד: הממשלה, החליטה הממשלה לאשר את מינויו, על ידי ראש הממשלה וממלא מקום שר החינוך, של חבר הכנסת מאיר פרוש לתפקיד סגן השר במשרד החינוך.

יובל שטייניץ: חבר הכנסת פרוש ייכנס לתפקידו כסגן השר במשרד החינוך מרגע מסירת הודעה זו.

יובל שטייניץ: לאחר שפתחתי בתנחומים למשפחת ריבלין, לנשיא ריבלין ולמשפחת ריבלין על מותה של נחמה, אני רוצה גם לגנות.

יובל שטייניץ: אני חושב שכל אדם באשר הוא אדם צריך לגנות את ההתבטאות החמורה ואת איוויי המוות מטעם אחד האומנים או המוזיקאים שלנו – אני אפילו לא רוצה לנקוב בשמו – כלפי רעיית ראש הממשלה שרה נתניהו.

יובל שטייניץ: עם כל המחלוקות וכל חילוקי הדעות, התבטאויות מהסוג הזה הן פשוט רעל למדינת ישראל ולעם ישראל.

יובל שטייניץ: כדאי שדברים כאלה מבישים לא יחזרו על עצמם בעתיד.

יובל שטייניץ: תודה רבה.

ישראל אייכלר: כן, כבר אמרו מזמן שמילים יכולות להרוג.

ישראל אייכלר: קיבלנו את הודעת הממשלה בדבר מינויו של סגן השר מאיר פרוש.

ישראל אייכלר: אני רוצה לאחל לו הצלחה.

ישראל אייכלר: אנחנו נעבור להודעה על הקמת ועדה מיוחדת לדיון בהצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019.

ישראל אייכלר: יציג את ההצעה חבר הכנסת יואב בן צור, בשם יושב-ראש הוועדה המסדרת, ואחר כך נקיים על זה הצבעה.

יואב בן צור: אדוני היושב-ראש, מכובדי השר, חבריי חברי הכנסת, גם אני מצטרף לדבריו של השר שטייניץ בדבר גינוי של דברים שלא נאמרים, אבל צריך להגיד לרעיית ראש הממשלה שזה סגולה לחיים, כשמישהו אומר דברים כאלה.

יואב בן צור: שה' יאריך ימיה בטוב ושנותיה בנעימים ובריאות איתנה.

קריאות: אמן, אמן.

יואב בן צור: רבותיי, הוועדה המסדרת קבעה כי הצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, פ/554/21, תועבר לדיון בוועדה לעניין מסוים לפי סעיף 108 לתקנון הכנסת לשם הכנתה לקריאה הראשונה, השנייה והשלישית.

יואב בן צור: להלן הצעת הוועדה המסדרת בדבר הקמת הוועדה האמורה: שם הוועדה – הוועדה המיוחדת לדיון בהצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, פ/554/21.

יואב בן צור: סמכויות הוועדה – הוועדה תכין לקריאה הראשונה, השנייה והשלישית את הצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, פ/554/21.

יואב בן צור: הרכב הוועדה – הוועדה תהיה בת 15 חברי כנסת:

יואב בן צור: לסיעת הליכוד חמישה חברים – דוד ביטן, אופיר כץ, אוסנת מארק, אתי עטייה ושלמה קרעי; לסיעת ש"ס חבר אחד – משה ארבל; לסיעת יהדות התורה חבר אחד – יצחק פינדרוס; לסיעת איחוד מפלגות הימין חבר אחד – אופיר סופר; לסיעת כחול לבן שלושה חברים – פנינה תמנו, צבי האוזר ואסף זמיר; לסיעת חד"ש-תע"ל חבר אחד – אוסאמה סעדי; לסיעת ישראל ביתנו חבר אחד – עודד פורר; לסיעת מרצ חבר אחד – אילן גילאון; לסיעת רע"מ-בל"ד חבר אחד – אנטאנס שחאדה.

יואב בן צור: יושב-ראש הוועדה יהיה חבר הכנסת דוד ביטן.

יואב בן צור: אבקש את אישורה של הכנסת להצעה זו.

יואב בן צור: תודה רבה.

ישראל אייכלר: תודה רבה לחבר הכנסת בן צור.

ישראל אייכלר: אנחנו ניגשים להצבעה לאישור הודעת חבר הכנסת בן צור על הקמת הוועדה המיוחדת וחבריה.

ישראל אייכלר: הצבעה, בבקשה.

ישראל אייכלר: מי בעד?

ישראל אייכלר: מי נגד?

ישראל אייכלר: מי נמנע?

ישראל אייכלר: הצבעה מס' 3 בעד הצעת הוועדה המסדרת – 7 נגד – אין נמנעים – אין הצעת הוועדה המסדרת בדבר הקמת ועדה מיוחדת לדיון בהצעת חוק הבחירות לכנסת העשרים-ושתיים (הוראות מיוחדות לעניין ועדת הבחירות), התשע"ט–2019, נתקבלה.

ישראל אייכלר: שבעה בעד, אין מתנגדים, אין נמנעים.

ישראל אייכלר: הוועדה קמה וקיבלה את אישור הכנסת.

ישראל אייכלר: תם סדר-היום.

ישראל אייכלר: הישיבה הבאה תתקיים מחר, יום רביעי, ב' בסיוון התשע"ט, 5 ביוני 2019, בשעה 11:00.

ישראל אייכלר: ישיבה זו נעולה.